b'\n_START_ARTICLE_\n\xc5\xa0vedijos Ingrija\n_START_SECTION_\nIstorija\n_START_PARAGRAPH_\nRusijai pralaim\xc4\x97jus Livonijos kar\xc4\x85, 1583\xc2\xa0m. tarp Rusijos ir \xc5\xa0vedijos pasira\xc5\xa1yta Pliuso sutartis, kuria visa Ingrija su Jamo, Koporj\xc4\x97s, Ivangorodo tvirtov\xc4\x97mis, per\xc4\x97jo \xc5\xa0vedijai. Taip buvo suformuota \xc5\xa0vedijos Ingrija, kuri gavo dominijos status\xc4\x85. Tai rei\xc5\xa1k\xc4\x97, kad jos gubernatorius buvo tiesiogiai pavaldus karaliui._NEWLINE_Netrukus po to d\xc4\x97l teritorijos kilo dar vienas karas\xc2\xa0\xe2\x80\x93 Rusijos-\xc5\xa0vedijos karas (1590-1593), po kurio 1595\xc2\xa0m. Tjauzino sutartis pripa\xc5\xbeino Ingrij\xc4\x85 Rusijai. \xc5\xa0vedija dar kart\xc4\x85 atgavo kontrol\xc4\x99 regione 1617\xc2\xa0m. Stolbovo sutartimi ir \xc4\xafsitvirtino \xc4\x8dia beveik \xc5\xa1imtui met\xc5\xb3. \xc5\xa0ved\xc5\xb3 pastatyta gyvenviet\xc4\x97 Nienas (dab. Sankt Peterburgas) tapo svarbiausiu prekybiniu miestu, o 1642\xc2\xa0m.\xc2\xa0\xe2\x80\x93 ir administraciniu centru. Ta\xc4\x8diau 1654\xc2\xa0m. d\xc4\x97l nuolatin\xc4\x97s gr\xc4\x97sm\xc4\x97s centras perkeltas \xc4\xaf Narv\xc4\x85 valdos vakariniame pakra\xc5\xa1tyje._NEWLINE_Kra\xc5\xa1tas buvo nusiaubtas ilg\xc5\xb3 kar\xc5\xb3, o be to, senieji vietos gyventojai provoslavai (slavai, vodai, i\xc5\xbeorai) b\xc4\x97go nuo religinio persekiojimo. 1664\xc2\xa0m. did\xc5\xbeiul\xc4\x97je teritorijoje gyveno vos 15 t\xc5\xabkst. gyventoj\xc5\xb3. \xc5\xa0vedija \xc5\xa1i\xc4\x85 vald\xc4\x85 traktavo kaip tam tikr\xc4\x85 buferin\xc4\x99 zon\xc4\x85 su Rusija ir siek\xc4\x97 j\xc4\x85 apgyvendinti savo kolonistais, taip platindama liuteron\xc5\xb3 tik\xc4\x97jim\xc4\x85. Pagrindiniai kolonistai buvo suomi\xc5\xa1kai kalbantys atsik\xc4\x97l\xc4\x97liai i\xc5\xa1 Karelijos ir Savonijos. XVII a. pabaigoje jie sudar\xc4\x97 daugiau nei 70 proc. valdos gyventoj\xc5\xb3 ir kartu suformavo ingermanland\xc5\xb3 tautyb\xc4\x99._NEWLINE_1703\xc2\xa0m. Rusijos armija u\xc5\xbe\xc4\x97m\xc4\x97 region\xc4\x85, ir \xc5\xa0vedija \xc4\x8dia galutinai prarado kontrol\xc4\x99, o Rusija suk\xc5\xabr\xc4\x97 \xc4\x8dia Ingermanlandijos gubernij\xc4\x85. \xc5\xa0is per\xc4\x97jimas oficialiai u\xc5\xbetvirtintas 1721\xc2\xa0m. Ni\xc5\xa1tato taika.'